钦定古今图书集成/明伦汇编/皇极典/第239卷 > 《宋徽宗摹唐人明皇训子图题跋》
## 钦定古今图书集成/明伦汇编/皇极典/第239卷 > 《宋徽宗摹唐人明皇训子图题跋》

元赵孟𫖯

宣和帝手摹唐明皇《训子图》，设色不甚深，而人物古
雅，笔意精巧。图中隐几而坐者，天颜肃穆，目力注视，
奕奕有生气。童子媚好静秀，展卷畏笃。一武将拱立
丰下而谨，若不敢肆者，然可想其搴旗杀将之力。馀
一侍童、一介士，皆各得其意。风神态度，可与顾、陆争
衡，真英笔也。后跋亦出手书，所谓“瘦金体”，天骨遒美，
逸趣蔼然。细玩之，信不在李重光下，诚足珍矣。元贞
四年八月既望，吴兴赵孟𫖯书。